text: "Тайната рецепта за втори шанс" – Дж. Д. Барет – Hrisilandia
  by Хриси 07.06.2018
  written by Хриси 07.06.2018
  "Тайната рецепта за втори шанс" от Дж. Д. Барет беше от книгите, които набелязах за месец май, но едва сега стигнах до нея. Чакането обаче си заслужаваше – рядко се намира история, която така да ме разсмее. Предварително ви предупреждавам обаче да заключите хладилника, докато я четете!
  "Тайната рецепта за втори шанс":
  Жанр: Дамска проза, чиклит, романтика
  Луси е отличен шеф готвач, но досега е живяла в сянката на съпруга си, който непрекъснато си е присвоявал нейните заложби и идеи. Когато Луси решава, че е време да остави брака си и общото им заведение зад гърба си, тя попада на място, което мисли да превърне в новия хитов ресторант в града. За целта трябва солидна инвестиция, много труд и още повече късмет. Това, което не й липсва обаче, са любов и амбиция. В "Съдба" Луси намира вдъхновение, скрито между страниците на червен тефтер, изписан с рецепти, и в закачливата усмивка на друг шеф готвач – Франки. Какви ли ще ги надробят двамата?
  "Тайната рецепта за втори шанс" носи настроение още щом я погледнете. Забавна, приятна и разтоварваща, в нея се разказва за възможностите, които съдбата ни подхвърля, а ние трябва да оценим и използваме; за любовта, която не признава граници и прекрачва дори тези между живота и смъртта; за приятелството, което ни крепи, когато имаме чувството, че всичко около нас рухва. И разбира се, за кулинарията – съвършената порция страст, вълшебство и отдаденост, гарнирана с любов и въображение.
  Не вярвам в призраци. Всъщност не е така, вярвам, обаче ми се иска да не вярвам. Вярвам, че призраците на разочарованието и провалените връзки могат да те преследват цял живот. А провалът сам по себе си е злонамерен призрак…"
  Гледали ли сте "Дух" с Деми Мур и Патрик Суейзи (много любим мой филм)? Е, "Тайната рецепта за втори шанс" е подобрено издание, защото предлага повече емоция, съспенсът се усеща по-силно, а историята е разказана с двойна доза чувство за хумор. Основната идея е, че когато в живота една врата се затваря, не трябва да се паникьосваш, а да отвориш прозореца и да скачаш в дълбокото. Така прави Луси, след като установява, че с брака й е свършено, а кариерата й се нуждае от побутване в правилната посока. Съдбата обича смелите, нали?
  Понякога, когато няма алтернатива, животът сам си намира пътя…"
  Аз обаче няма да ви разказвам за любовния живот на Луси, който повярвайте ми, е повече от шантав. Бях впечатлена от начина, по който авторката говори за храната. Всяка съставка се превръщаше в метафора, вкусовете и ароматите създаваха спомени, навяваха асоциации, предизвикваха експлозия от чувства. От ястията се раждаха прекрасни сравнения, които описваха с точност всяка ситуация, в която попадаше главната героиня. А най-хубавото е, че в книгата има рецепти, които може да опитате – първа в списъка ми е тази за палачинки, но определено няма да пропусна и тази за двойно печено суфле с грюер.
  Бих искал да отдам почит на скромното яйце. То ми спаси живота в няколко случая. От непретенциозното начало в нечия диета – сварено, върху препечена филия, до висотата на суфлето – яйцето е душата на френската и английската кухня. Какъв би бил животът без сосовете холандез и беарнез, без палачинки, без киш? Бог ми е свидетел, че се нуждаете от стабилно количество яйчен крем, за да се справите с живота. Малко други неща доставят такова удоволствие като това да направиш бъркани яйца или омлет с раци и естрагон за новата си любима в началото на деня й. Колко празен би бил животът, ако нямаше мус…"
  Главните герои са най-симпатичната и странна двойка, която може да срещнете в такъв тип роман. Както Луси, така и Франки е отдаден на готварството и го е превърнал не просто в своя професия – това е животът му (или поне е бил). В главата му се въртят всевъзможни комбинации от подправки и съставки и макар години по-късно, късметът му се усмихва, като го среща с човек, с когото може да сподели страстта си. Луси и Франки са като солта и пипера – на теория двамата могат един без друг, но пък какви чудеса творят, когато са заедно…
  Думата "вкусно" е напаст, която принизява дълги часове вдъхновение, умение и труд и ги превръща в прозаично клише, подходящо за щанд в мола."
  "Тайната рецепта за втори шанс" е книга, която горещо препоръчвам за лятната ви почивка. Ще ви разсмее, ще ви разчувства, ще завладее сетивата и въображението ви. Единственият недоволен ще е вашата диета, защото няма как апетитът ви да не бъде засегнат след цялата феерия от вкусове и аромати.
  П.П. Ако харесвате книги, в които се говори за кулинария, тогава задължително трябва да прочетете "The Opposite of You" от Rachel Higginson 🙂
  нови книгиромантикачиклитхермесдамска прозаТайната рецепта за втори шансревю. блог за книгиДж. Д. Барет